News Update: กูเกิลเผยคำค้นหายอดฮิตปี 2022 แชมป์คือ ‘Wordle’ เกมทายคำ 5 ตัวอักษร คนไทยเสิร์ช ‘บัตรสวัสดิการแห่งรัฐ’ มากสุด - FINNOMENA
BBC ไทยรายงานคำที่คนทั่วโลกค้นหาในกูเกิลมากที่สุดตั้งแต่ต้นปีที่ผ่านมาคือคำว่า ‘Wordle’ ส่วนข่าวยูเครน คือข่าวที่ถูกค้นหามากที่สุด เมื่อดูเฉพาะประเทศไทย ปรากฏว่า คำค้นหายอดนิยมคือ ‘บัตรสวัสดิการแห่งรัฐ’ ตามมาด้วย ‘แตงโม นิดา’
8 ธ.ค. 2565

BBC ไทยรายงานคำที่คนทั่วโลกค้นหาในกูเกิลมากที่สุดตั้งแต่ต้นปีที่ผ่านมาคือคำว่า ‘Wordle’ ส่วนข่าวยูเครน คือข่าวที่ถูกค้นหามากที่สุด เมื่อดูเฉพาะประเทศไทย ปรากฏว่า คำค้นหายอดนิยมคือ ‘บัตรสวัสดิการแห่งรัฐ’ ตามมาด้วย ‘แตงโม นิดา’
🌎 คำที่คนทั่วโลกค้นหามากที่สุดในปี 2022
จนถึงวันที่ 7 ธ.ค. คำที่คนทั่วโลกค้นหามากที่สุดในปี 2022 คือคำว่า ‘Wordle’ ซึ่งเป็นเกมทายคำ 5 ตัวอักษร โดยผู้เล่นจะได้รับโอกาสในการทายคำที่ถูกต้อง 5 ครั้ง
ขณะที่คำว่า ‘India VS England’ คือคำที่ถูกค้นมากเป็นอันดับที่ 2 คาดว่า น่าจะเกี่ยวกับการแข่งขันคริกเก็ตชิงแชมป์โลกระหว่างทีมชาติอินเดียและทีมชาติอังกฤษ โดยกีฬาคริกเก็ตเป็นกีฬาที่ได้รับความนิยมใน 2 ชาตินี้
ตามมาด้วยคำว่า ‘Ukraine’ ซึ่งหมายถึงประเทศยูเครนที่กำลังสู้รบกับรัสเซียที่ยกทัพบุกยูเครนตั้งแต่ 24 ก.พ. และคำว่า ‘Queen Elizabeth’ ซึ่งหมายถึงสมเด็จพระราชินีนาถเอลิซาเบธที่ 2 แห่งอังกฤษ ซึ่งสวรรคตเมื่อ 8 ก.ย. ที่ผ่านมา ขณะมีชนมพรรษา 96 พรรษา
📰 5 อันดับข่าวที่คนทั่วโลกสนใจค้นหามากที่สุด
2 อันดับแรก สอดคล้องกับคำค้นหายอดนิยมคือ ข่าวสถานการณ์สงครามในยูเครน และข่าวการสวรรคตของสมเด็จพระราชินีนาถเอลิซาเบธที่ 2
ตามมาด้วยข่าวผลการเลือกตั้ง ซึ่งปีนี้มีการจัดการเลือกตั้งขึ้นหลายประเทศ รวมถึงการเลือกตั้งในบราซิล, ฟิลิปปินส์, ออสเตรเลีย, มาเลเซีย และการเลือกตั้งกลางสมัยในสหรัฐฯ
อันดับ 4 เป็นข่าวเลขพาวเวอร์บอลล์ ซึ่งเป็นลอตเตอรี่ในสหรัฐฯ โดยเมื่อเดือน พ.ย. ที่ผ่านมีผู้ถูกรางวัลแจ็กพอต ได้รับเงินรางวัล 2,040 ล้านดอลลาร์สหรัฐ (ประมาณ 71,600 ล้านบาท) ถือเป็นเงินรางวัลล็อตเตอรีที่สูงที่สุดในโลก
อันดับ 5 คือข่าวฝีดาษลิง ซึ่งเป็นโรคที่เกิดจากเชื้อไวรัสฝีดาษลิง อยู่ในตระกูลเดียวกับไวรัสที่ทำให้เกิดฝีดาษ หรือไข้ทรพิษ แต่มีอาการรุนแรงน้อยกว่าฝีดาษธรรมดามาก และสามารถใช้วัคซีนป้องกันฝีดาษในการป้องกันการติดเชื้อฝีดาษลิงได้
🇹🇭5 คำค้นหายอดนิยมในไทย
ส่วนคำค้นหายอดนิยมในประเทศไทย 5 อันดับแรกคือ บัตรสวัสดิการแห่งรัฐ, แตงโม นิดา, คนละครึ่ง เฟส 5, ใต้หล้าและ คังคุไบ
โครงการของรัฐบาลติดอันดับคำค้น 2 โครงการคือ บัตรสวัสดิการแห่งรัฐ ซึ่งเปิดให้ประชาชนที่มีรายได้ไม่ถึง 100,000 บาทต่อปี และมีคุณสมบัติอื่น ๆ เข้าเกณฑ์ลงทะเบียนตั้งแต่ช่วงกลางปี และโครงการคนละครึ่ง เพื่อกระตุ้นให้คนจับจ่ายใช้สอยโดยรัฐบาลช่วยออกค่าใช้จ่ายให้ครึ่งหนึ่ง ไม่เกินวันละ 150 บาท หรือสูงสุดไม่เกิน 800 บาท ตลอดโครงการ โดยได้มีการเปิดรับลงทะเบียนโครงการคนละครึ่งเฟส 5 เมื่อช่วงเดือน ส.ค. ที่ผ่านมา
ส่วนชื่อ ‘แตงโม นิดา’ ดาราสาวที่เสียชีวิตขณะล่องเรือพร้อมกับกลุ่มเพื่อนในแม่น้ำเจ้าพระยาเป็นคำค้นหายอดนิยมมากเป็นอันดับ 2 ของไทย เพราะการเสียชีวิตที่มีข้อน่าสงสัยหลายอย่างของเธอ ทำให้สื่อและประชาชนให้ความสนใจติดตามความคืบหน้าของคดีนี้อย่างใกล้ชิด และแฮชแท็กที่เกี่ยวข้องกับแตงโมก็ติดอันดับในทวิตเตอร์มาแล้วหลายครั้ง
ขณะที่อันดับ 4 ‘ใต้หล้า’ เป็นละครที่ออกอากาศทางช่องวัน 31 นำแสดงโดย ต่อ ธนภพ ลีรัตนขจร และอันดับ 5 ‘คังคุไบ’ เป็นชื่อของภาพยนตร์อินเดียที่มีเนื้อหาเกี่ยวกับการเรียกร้องสิทธิ์ของโสเภณี ความนิยมของภาพยนตร์เรื่องนี้ซึ่งมีชื่อเต็มว่า ‘Gangubai Kathiawadi’ หรือชื่อภาษาไทย ‘หญิงแกร่งแห่งมุมไบ’ ทำให้มีคนไทยจำนวนมากแต่งกายเลียนแบบตัวละครนำหญิงในเรื่อง
อ้างอิง: https://www.bbc.com/thai/international-63892391 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
google
Google Trends
News Update
Wordle
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA